Diari Oficial de la Generalitat Valenciana


Sumari del DOGV 3621, del 09-11-1999 (1999/9188)

Informació pública de l'Acord de la Comissió de Govern, sobre l'aprovació de les bases i realització de la convocatòria per a la provisió de dues places de farmacèutic.
------------------------------------------------------------------------------------------------------------------------------------------------------------------------

### Dades del document

Número de DOGV
:   3621

Data del DOGV
:   09-11-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/9188


Data del document
:   06-10-1999

Organisme emissor
:   Ajuntament de València

Tipus de document
:   Convocatòria

Descriptors 

:   * València
    * farmacèutic
    * concurs administratiu
    * administració local

Informació pública de l'Acord de la Comissió de Govern, sobre l'aprovació de les bases i realització de la convocatòria per a la provisió de dues places de farmacèutic. [1999/X9188]
  
La Comissió Municipal de Govern de l'Ajuntament de València, en la sessió de data 24 de setembre de 1999, va adoptar l'acord següent:
  
Vistes les actuacions precedents en l'expedient.
  
En virtut de l'atribució delegada per resolució de l'Alcaldia Presidència de la corporació número 2.240, de 7 de juliol de 1999.
  
En exercici de les atribucions que confereix l'article 21.1.g de la Llei 7/1985, de 2 d'abril, modificada per Llei 11/1999, de 21 d'abril i l'article 41.14.a del Reglament d'Organització, Funcionament i Règim Jurídic de les Entitats Locals, aprovat per Reial Decret 2.568/1986, de 28 de novembre, Boletín Oficial del Estado, de 22 de desembre, s'acorda:
  
Primer
  
Aprovar les bases de la convocatòria que segueixen per a proveir en propietat dues places de farmacèutic, mitjançant el procediment selectiu d'oposició lliure.
  
Bases que regiran la convocatòria per a proveir en propietat dues places de farmacèutic.
  
És objecte d'aquestes bases, aprovades per la Comissió de Govern el dia 24 de setembre de 1999, la provisió en propietat de dues places de farmacèutic de l'escala d'administració especial subescala tècnica, classe superiors, grup A de titulació de l'article 25 de la Llei 30/1984, de 2 d'agost, de les quals es reserva una per a promoció interna.
  
El procediment selectiu serà el d'oposició lliure.
  
Normes generals
  
1. Places màximes a proveir
  
El tribunal no podrà declarar que ha superat el procés selectiu un nombre d'aspirants superior al de places convocades.
  
2. Places de promoció interna
  
Els aspirants no podran participar simultàniament per ambdós sistemes d'accés. La contravenció d'aquesta norma determinarà l'exclusió dels que no l'observen en les sol·licituds pel que fa al torn de promoció interna, llevat que en el termini relatiu a l'exposició de la llista provisional d'admesos, manifeste l'interessat optar per l'altre torn.
  
Les places no cobertes per promoció interna incrementaran les corresponents al sistema d'accés lliure.
  
3. Requisits dels aspirants
  
Per a ser admès a aquest procés selectiu per a l'accés a la funció pública local, caldrà:
  
a) Posseir la nacionalitat espanyola o, d'acord amb el que estableix la Llei 17/1993, de 23 de desembre (BOE núm. 307, de 24 de desembre de 1993), sobre l'accés a determinats sectors de la funció pública dels nacionals dels altres estats membres de la Unió Europea, tindre la nacionalitat d'un país membre d'aquesta o la de qualsevol d'aquells estats als quals, en virtut de tractats internacionals celebrats per la Unió Europea i ratificats per Espanya, siga d'aplicació la lliure circulació de treballadors en els termes en què aquesta es trobe definida en el tractat constitutiu de la Unió Europea.
  
b) Tindre complits els 18 anys d'edat i no excedir de 55 anys.
  
c) Estar en possessió del Títol de Llicenciat en Farmàcia o equivalent, o en condicions d'obtindre'l en la data en què finalitze el termini de presentació d'instàncies. En tot cas, l'aspirant haurà d'aportar l'equivalència mitjançant certificat expedit a l'efecte per l'administració competent en cada cas.
  
d) Posseir la capacitat física i psíquica necessària per a l'exercici de les funcions dels llocs de treball afectats.
  
e) No haver estat separat mitjançant expedient disciplinari del servei de qualsevol de les administracions o institucions públiques, ni trobar-se inhabilitat per a l'exercici de funcions públiques.
  
Per als aspirants del torn de promoció interna:
  
f) Reunir els requisits exigits amb caràcter general, i tindre una antiguitat d'almenys dos anys de serveis efectius en l'escala d'administració especial, subescala tècnica, grup B de titulació en l'Ajuntament de València.
  
4. Forma i termini de presentació d'instàncies
  
Les instàncies per a sol·licitar prendre part en aquesta convocatòria es dirigiran a l'alcaldessa presidenta de l'Ajuntament de València, i es presentaran en el Registre General d'Entrada d'aquest, o en la forma que determina l'article 38.4 de la Llei 4/1999, de modificació de la Llei 30/1992, de Règim Jurídic de les Administracions Públiques i del Procediment Administratiu Comú; es podrà utilitzar la instància model que facilitarà l'Oficina d'Informació Municipal, situada a la plaça de l'Ajuntament, 1, planta baixa, durant un termini de 20 dies hàbils a partir de l'endemà de la publicació de l'extracte d'aquesta convocatòria en el Boletín Oficial del Estado.
  
A la instància caldrà acompanyar el resguard de l'ingrés bancari en el compte número 063-3101333478 de Bancaixa, efectuat directament o per transferència de l'import dels drets d'examen, que es fixen en 5.600 pessetes. Es podrà adjuntar, si s'escau, el resguard del gir postal o telegràfic del pagament. En aquest resguard caldrà fer constar la convocatòria a què correspon l'ingrés.
  
Els drets d'examen esmentats sols es tornaran als qui no siguen admesos al procediment selectiu per manca d'algun dels requisits exigits per a prendre-hi part.
  
En la instància caldrà indicar el torn per al qual s'opta.
  
Aquells que per estar afectats d'una minusvalidesa necessiten adaptacions per a la realització de les proves ho indicaran en l'apartat corresponent a fi que es puguen adoptar les mesures oportunes, les quals seran concedides a criteri del tribunal selectiu, amb l'estudi previ i sempre i quan es garantisquen les condicions d'igualtat amb la resta d'aspirants. En aquells casos en els quals se susciten dubtes sobre l'oportunitat en allò sol·licitat, es podrà escoltar l'interessat, i també demanar assessorament i, si s'escau, col·laboració dels òrgans tècnics competents. En tot cas haurà d'haver congruència entre l'adaptació que se sol·licita i la naturalesa de l'exercici per al qual es demana ja que aquella no pot desvirtuar el sentit de la prova.
  
Així, hauran de fer declaració expressa que reuneixen els requisits exigits i la capacitat per a l'exercici del lloc de treball. Si en el desenvolupament del procés selectiu se suscitaren dubtes en el tribunal respecte de la capacitat de l'aspirant amb discapacitat per a l'exercici de les funcions de la plaça a la qual opta, podrà recaptar el corresponent dictamen de l'òrgan competent. En aquest cas, fins que no s'emeta el dictamen l'aspirant podrà participar condicionalment en el procés selectiu, i quedarà en suspens la resolució definitiva sobre l'admissió o exclusió del procés fins a la recepció del dictamen.
  
5. Admissió dels aspirants
  
Per a ser admesos a les proves selectives, serà suficient que els aspirants manifesten en les instàncies que compleixen totes i cadascuna de les condicions exigides, referides a la data d'expiració del termini de presentació d'instàncies i haver pagat els drets d'examen.
  
Una vegada expirat aquest termini, mitjançant una resolució, es declararà aprovada la llista d'admesos i exclosos, la qual s'adoptarà tenint en compte el que han declarat els aspirants i sense perjudici del que determina la base 10. En aquesta resolució, que es publicarà en el Butlletí Oficial de la Província de València, indicarà el termini de 10 dies per a esmena d'errades pels aspirants exclosos. Així mateix, en aquest termini les persones interessades podran presentar qualsevol reclamació pertinent.
  
Les errades de fet es podran esmenar en qualsevol moment, d'ofici o a petició de la persona interessada.
  
Si no es produeix cap reclamació, suggeriment o petició d'esmena, la resolució provisional esdevindrà definitiva automàticament. En un altre cas, una vegada resoltes les reclamacions i esmenes, l'autoritat convocant farà definitives les llistes d'admesos i exclosos mitjançant una resolució que es publicarà en el Butlletí Oficial de la Província de València, i s'indicarà la data, l'hora i el lloc de l'inici del primer exercici, i també l'ordre de crida dels aspirants.
  
La publicació d'aquesta resolució serà determinant dels terminis a l'efecte de possibles impugnacions o recursos.
  
6. Tribunal
  
El tribunal per a aquesta selecció estarà integrat pels membres següents, tots amb veu i vot:
  
- Presidenta titular: l'alcaldessa de la corporació.
  
- President suplent: el regidor delegat de l'Àrea d'Administració General o membre de la corporació que delegue la presidenta titular.
  
- Secretari titular: el secretari general de la corporació.
  
- Secretari suplent: el funcionari amb habilitació de caràcter nacional, subescala secretaria, que delegue el secretari titular.
  
- Vocals:
  
- Titular: un regidor membre de la corporació designat a aquest efecte amb titulació igual o superior a la requerida per a la plaça que es convoca.
  
- Suplent: un regidor membre de la corporació designat a aquest efecte amb titulació igual o superior a la requerida per a la plaça que es convoca.
  
- Titular: un funcionari de carrera d'aquesta corporació amb titulació igual o superior a la requerida per a la plaça que es convoca i corresponent a la mateixa àrea de coneixements.
  
- Suplent: un funcionari de carrera d'aquesta corporació amb titulació igual o superior a la requerida per a la plaça que es convoca i corresponent a la mateixa àrea de coneixements.
  
- Titular: un funcionari de carrera d'aquesta corporació amb titulació igual o superior a la requerida per a la plaça que es convoca i corresponent a la mateixa àrea de coneixements.
  
- Suplent: un funcionari de carrera amb titulació igual o superior a la requerida per a la plaça que es convoca i corresponent a la mateixa àrea de coneixements.
  
- Titular: un funcionari de carrera d'aquesta corporació, del grup A de titulació.
  
- Suplent: un funcionari de carrera d'aquesta corporació, del grup A de titulació.
  
- Titular: un funcionari de carrera d'aquesta corporació, del grup A de titulació pertanyent a la mateixa àrea de coneixements.
  
- Suplent: un funcionari de carrera d'aquesta corporació, del grup A de titulació pertanyent a la mateixa àrea de coneixements.
  
- Titular: un representant de l'administració del Consell, designat per la Conselleria de Presidència amb titulació igual o superior a la requerida per a la plaça que es convoca i pertanyent a la mateixa àrea de coneixements.
  
- Suplent: un representant de l'administració del Consell, designat per la Conselleria de Presidència amb titulació igual o superior a la requerida per a la plaça que es convoca i pertanyent a la mateixa àrea de coneixements.
  
- Titular: un funcionari de carrera d'aquesta corporació, membre d'alguna de les seccions sindicals representatives amb titulació igual o superior a la requerida per a la plaça que es convoca.
  
- Suplent: un funcionari de carrera d'aquesta corporació, membre d'alguna de les seccions sindicals representatives amb titulació igual o superior a la requerida per a la plaça que es convoca.
  
En cas d'absència del president titular o suplent, la presidència li correspondrà al vocal regidor.
  
El nomenament com a membre d'aquest tribunal es farà públic, per resolució de l'Alcaldia o acord de la Comissió de Govern, si ho tinguera delegat, junt amb la llista provisional d'admesos.
  
El tribunal no podrà constituir-se ni actuar sense l'assistència, almenys, de la meitat dels membres, titulars o suplents indistintament.
  
A l'efecte del que estableix l'annex IV del Reial Decret 236/1988, de 4 de març, el tribunal que actua en aquesta prova selectiva té la categoria primera de les que s'hi recullen, tant pel que fa a les assistències dels membres del tribunal com la dels assessors i col·laboradors.
  
Els membres del tribunal podran ser recusats pels aspirants de conformitat amb el que s'estableix en els articles 28 i 29 de la Llei 30/1992.
  
7. Calendari
  
La data, l'hora i el lloc de realització del primer exercici de les proves selectives s'anunciarà en la publicació de la resolució definitiva, per la qual s'aprove la llista d'admesos i exclosos a què fa referència la norma cinquena anterior.
  
Una vegada començades les proves selectives no serà obligatòria la publicació dels següents anuncis de realització de la resta d'exercicis en el Butlletí Oficial de la Província de València. El tribunal farà públics aquests anuncis al tauler d'anuncis de la corporació amb 12 hores d'antelació al començament d'aquestes, si es tracta del mateix exercici, o de 48 si es tracta d'un de nou. En qualsevol cas, des de la conclusió d'un exercici fins al començament del següent no han de transcórrer menys de 72 hores ni més de 45 dies naturals.
  
Es podran reduir els terminis indicats si ho proposa el tribunal i ho accepten tots els aspirants o ho sol·licitaren aquests de manera unànime. Això es farà constar a l'expedient.
  
8. Ordre d'intervenció dels aspirants. Identificació
  
Els aspirants seran convocats per a cada exercici en crida única, i quedaran decaiguts del dret quan es personen al lloc de realització de l'exercici quan ja s'hagen iniciat les proves o per la inassistència a aquestes encara que siga per causes justificades. Si es tracta de proves orals o altres de caràcter individual i successiu, el tribunal podrà apreciar les causes al·legades i admetre a l'aspirant, sempre i quan aquestes no hagen finalitzat i aquesta admissió no menyscapte el principi d'igualtat amb la resta de personal.
  
L'ordre d'intervenció dels aspirants en aquells exercicis que no puguen realitzar-se conjuntament, serà l'alfabètic, i començarà per l'aspirant el primer cognom del qual comence per la lletra "Q" insaculada, d'acord amb el resultat del sorteig públic que va tenir lloc amb aquest efecte, al qual es refereix el Reglament General d'Ingrés del Personal al Servei de l'administració general de l'estat (BOE núm. 92, de 17 d'abril de 1999).
  
El tribunal podrà demanar en qualsevol moment als aspirants que n'acrediten la identitat, per a la qual cosa caldrà de vagen proveïts del document nacional d'identitat.
  
9. Llista d'aprovats
  
Acabades les proves selectives, el tribunal farà pública la llista d'aspirants aprovats, si n'hi ha, per ordre de puntuació aconseguida, i elevarà aquesta llista a l'òrgan competent; així mateix, remetrà l'acta de l'última sessió i no podrà declarar que ha superat aquest procediment selectiu un nombre d'aspirants superior al de places convocades.
  
10. Presentació de documents
  
Els aspirants proposats pel tribunal hauran d'aportar davant la corporació, en el termini de 20 dies hàbils des que es publique la llista d'aspirants aprovats, els documents acreditatius de les condicions de capacitat i dels requisits exigits en la norma tercera d'aquesta convocatòria.
  
Els aspirants proposats que hagen fet valer la seua condició de persones amb minusvalidesa, hauran d'acreditar aquesta condició mitjançant certificat expedit per la Conselleria de Treball i Afers Socials o òrgans competents, en la qual s'haurà d'acreditar, a més de la discapacitat igual o superior al 33%, la seua capacitat per a exercir les tasques i funcions de la plaça.
  
Els aspirants que tinguen la condició de funcionaris de carrera quedaran exempts de justificar documentalment les condicions generals a què fa referència la base tercera, que ja hagen sigut provades per a obtenir l'anterior nomenament. En qualsevol cas, hauran de presentar l'original o la fotocòpia compulsada del nomenament com a funcionari de carrera i el títol acadèmic exigit.
  
Els qui dins del termini indicat, i excepte casos de força major, no presenten la documentació o d'aquesta es dedueix que manquen d'algun dels requisits exigits, no podran ser nomenats funcionaris; açò comportarà la invalidesa de l'actuació de l'interessat i la nul·litat subsegüent dels actes del tribunal en relació a aquest, sense perjudici de la responsabilitat en què haja pogut incórrer per falsedat en la instància. La plaça no ocupada per l'aspirant que no presente la documentació quedarà vacant.
  
Els qui superen les proves selectives acreditaran els coneixements de valencià mitjançant la presentació d'un dels documents següents:
  
a) Títol de Batxillerat o equivalent cursat a la Comunitat Autònoma Valenciana, amb superació de les assignatures de valencià.
  
b) Títol de l'Escola Oficial d'Idiomes corresponent al tercer curs de coneixements de valencià.
  
c) Certificat de nivell mitjà de la Junta Qualificadora de Coneixements de Valencià.
  
Els qui no puguen acreditar aquests coneixements quedaran compromesos a fer-los en el termini de dos anys o a la realització dels cursos que per a aquesta finalitat organitze l'administració autònoma.
  
11. Nomenament
  
Una vegada complits els requisits precedents, s'efectuarà el nomenament dels aspirants proposats, que hauran de prendre possessió del càrrec en el termini de 30 dies, comptadors des de l'endemà de la notificació del nomenament.
  
12. Incidències
  
El tribunal queda autoritzat per a resoldre els dubtes que es presenten i prendre els acords necessaris per al bon ordre del procés selectiu en tot allò que no estableixen aquestes bases.
  
13. Normativa i recursos
  
13.1 La convocatòria es regirà, en allò que no estableixen aquestes bases, per la normativa bàsica estatal sobre la funció pública continguda en la Llei 30/1984, de 2 d'agost, modificada per la Llei 22/1993, de 29 de desembre, en el Text Refós aprovat pel Reial Decret Legislatiu 781/1986, de 18 d'abril; el Reial Decret 896/1991, de 7 de juny, Reial Decret 364/1995, de 10 de març, com també per la normativa autonòmica valenciana sobre la funció pública, Text Refós de 24 d'octubre de 1995; el Decret 69/1986, de 2 de juny, i altres normes reglamentàries.
  
13.2 Contra aquestes bases, l'acord aprovatori de les quals és definitiu en la via administrativa, els interessats legitimats poden interposar un dels recursos següents:
  
a) Amb caràcter potestatiu, recurs de reposició davant l'òrgan que va dictar l'acte recorregut, en el termini d'un mes, comptador des de l'endemà de la publicació de l'extracte d'aquests en el Boletín Oficial del Estado. Si transcorreguera un mes des de l'endemà de la interposició del recurs de reposició sense que aquest s'haja resolt, podrà entendre's que ha estat desestimat i es podrà interposar un recurs contenciós administratiu, a la seua elecció, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de sis mesos.
  
b) Recurs contenciós administratiu, a la seua elecció, davant la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos comptadors des de l'endemà de la publicació de l'extracte en el Boletín Oficial del Estado.
  
13.3 Contra els actes administratius definitius que es deriven de les bases, els interessats poden interposar els oportuns recursos, en els casos i en la forma establits en la Llei 4/1999, de modificació de la Llei 30/1992, de Règim Jurídic de les Administracions Públiques i del Procediment Administratiu Comú i en la Llei 29/1998, de 13 de juliol, Reguladora de la Jurisdicció Contenciosa Administrativa (BOE núm. 167, de 14 de juliol de 1998).
  
13.4 Si es presentara alguna al·legació, suggeriment, reclamació o petició de revisió per escrit sobre la puntuació atorgada pel tribunal o una altra circumstància relativa al desenvolupament de les proves, durant els cinc dies següents a la publicació de les puntuacions de cada prova o exercici, el tribunal decidirà sobre aquestes en la següent sessió i ho indicarà en la corresponent acta, tot això sense perjudici del que estableix la base 13 pel que fa a la interposició de recursos, que es regirà per les normes generals sobre procediment i règim jurídic de les administracions públiques.
  
14. Publicació
  
Aquestes bases es publicaran en el Butlletí Oficial de la Província de València i en el Diari Oficial de la Generalitat Valenciana i l'anunci de la convocatòria en extracte en el Boletín Oficial del Estado.
  
Normes específiques
  
1. Qualificació dels exercicis
  
Es qualificarà cadascun dels exercicis que figuren en el corresponent annex fins a un màxim de 10 punts, i seran eliminats els aspirants que no aconseguisquen un mínim de 5 punts en cadascun d'aquests.
  
El tribunal qualificador queda facultat per a la determinació del nivell mínim exigit per a l'obtenció d'aquestes qualificacions de conformitat amb el sistema de valoració que s'adopte en cada prova.
  
2. Qualificació definitiva
  
La qualificació definitiva dels aspirants que hagueren superat els exercicis, estarà determinada per la suma de les qualificacions parcials. La relació d'aspirants que han superat les proves es formarà amb els que havent realitzat tots els exercicis obligatoris, hagen superat els que tingueren caràcter eliminatori, i se sumarà per a cadascun d'aquests les puntuacions obtingudes en tots els exercicis. Aquesta relació començarà amb l'aspirant que haja obtingut d'aquesta forma la puntuació total més alta i finalitzarà, si s'escau, quan el nombre d'inclosos en aquesta coincidesca amb el nombre de llocs convocats en cada torn. En els supòsits de puntuacions iguals, els empats es resoldran tenint en compte la major puntuació obtinguda en l'exercici pràctic; en cas de persistir l'empat, es considerarà la puntuació del tercer exercici i posteriorment a la puntuació del primer exercici i si encara persistira l'empat, aquest es resoldrà a favor de l'aspirant de major edat.
  
En l'acta de l'última sessió es podrà proposar la constitució de borses de treball amb el personal aspirant que, havent participat en les proves d'accés a aquesta convocatòria, hagen aprovat algun exercici dels quals constitueixen el procés selectiu, segons l'ordre de prioritat que s'obtinga per la puntuació aconseguida i con a preferència dels que hagen aprovat major nombre d'exercicis.
  
Annex I
  
Primer exercici. De caràcter obligatori i eliminatori
  
Consistirà en contestar per escrit un qüestionari de 100 preguntes, tipus test, relacionades amb els temes que figuren en l'annex II de les bases d'aquesta convocatòria.
  
El temps de duració de l'exercici, i també la penalització dels errors, serà determinat pel tribunal immediatament abans de començar la prova en funció de la dificultat d'aquesta.
  
Segon exercici. De caràcter obligatori i eliminatori
  
Consistirà en la realització de dues proves pràctiques, determinades pel tribunal immediatament abans de la realització de l'exercici, relacionades amb les funcions pròpies dels llocs reservats a la subescala i categoria i amb les matèries incloses en el programa que figura en l'annex II. El temps de duració de la prova o proves, serà determinat pel tribunal en funció de la dificultat que representen.
  
Tercer exercici. De caràcter obligatori i eliminatori
  
Consistirà en desenvolupar, per escrit, durant un període màxim de dues hores, un tema de caràcter general determinat pel tribunal immediatament abans de començar l'exercici entre dues o més propostes i relacionat amb el programa que s'acompanya com a annex II a aquesta convocatòria, encara que no s'atenga a un epígraf concret d'aquest, i els aspirants tindran llibertat àmplia pel que fa a la forma d'exposició.
  
En aquest exercici es valorarà la formació general, els coneixements específics sobre la matèria, la claredat i ordre d'idees, la facilitat d'exposició escrita, l'aportació personal de l'aspirant i la seua capacitat de síntesi.
  
Annex II
  
Programa
  
Tema 1. La Constitució Espanyola de 1978. Principis generals.
  
Tema 2. Drets i deures fonamentals dels espanyols.
  
Tema 3. La corona. Les Corts Generals.
  
Tema 4. El govern i l'administració. El poder judicial.
  
Tema 5. Organització territorial de l'estat. Els estatuts d'autonomia. El seu significat. Especial referència a l'Estatut d'Autonomia de la Comunitat Valenciana: principis generals i organització.
  
Tema 6. Fonts del dret públic. La llei: classes. El reglament: classes. Altres fonts del dret administratiu.
  
Tema 7. El procediment administratiu. Normes reguladores. Interessats. Drets i deures dels ciutadans.
  
Tema 8. Fases del procediment administratiu general. Recepció i registre de documents. Terminis, còmput. El silenci administratiu.
  
Tema 9. La invalidesa de l'acte administratiu. Actes nuls i anul·lables. Convalidació. Revisió d'ofici.
  
Tema 10. Els recursos administratius. Classes: recurs de reposició, d'alçada i de revisió. El recurs contenciós administratiu
  
Tema 11. Règim local espanyol. Principis constitucionals. La província. Organització provincial. Competències.
  
Tema 12. El municipi. El terme municipal. La població. L'empadronament. Consideració especial del veí. Informació i participació ciutadana.
  
Tema 13. El municipi. Organització. Competències amb especial referència a competències sanitàries. Funcionament dels òrgans col·legiats locals. Convocatòria i ordre del dia. Requisits de constitució. Votacions. Actes i acords.
  
Tema 14. Personal al servei de l'administració local. La funció pública local i la seua organització. Drets i deures dels funcionaris públics locals. Incompatibilitats. Règim disciplinari.
  
Tema 15. Principis generals i classes de contractes administratius en l'esfera local. La selecció del contractista. Drets i deures dels contractistes i de l'administració.
  
Tema 16.Les formes d'activitat de les entitats locals. La intervenció administrativa en l'activitat privada. Procediment d'atorgament de llicències.
  
Tema 17. Ordres d'execució. Execució d'actes administratius. Procediment sancionador. Infraccions sanitàries. Sancions.
  
Tema 18. El servei públic en l'esfera local. Les formes de gestió dels serveis. Consideració especial de la concessió.
  
Tema 18. Hisendes locals. Classificació dels ingressos.
  
Tema 20. Legislació farmacèutica internacional. Normativa nacional i comunitària. Aplicabilitat. Excepcions.
  
Tema 21. Llei General de Sanitat. Llei del Servei Valencià de Salut de la Generalitat Valenciana. Competències sanitàries municipals.
  
Tema 22. Examen del reglament d'activitats molestes, insalubres, nocives i perilloses en relació amb els serveis farmacèutics municipals. Informe sanitari en concessió de llicències d'obertura de locals i establiments.
  
Tema 23. Llei General per a la Defensa dels Consumidors i Usuaris. Els drets constitucionals dels consumidors.
  
Tema 24. L'acte de la inspecció. Normativa bàsica que ho regula. L'acta. Mesures sanitàries preventives i mesures cautelars que es puguen adoptar en el mateix acte. Avaluació de risc sanitari. Propostes sanitàries d'actuació administrativa.
  
Tema 25. Mostreig d'aliments. Mostres orientatives i oficials. Legislació. Característiques genèriques que han de reunir les mostres. Característiques específiques segons els principals grups d'aliments i tipus d'anàlisis. L'acta de pressa de mostres. Interpretació dels resultats analítics i actuacions sanitàries conseqüents.
  
Tema 26. Reial Decret sobre Registre Sanitari d'Aliments i altra normativa legal aplicable a la matèria.
  
Tema 27. Legislació sobre etiquetat, presentació i publicitat dels aliments. Característiques generals i específiques.
  
Tema 28. Microbiologia dels aliments. Anàlisis microbiològiques: tipus. Tècniques més comunes. Malalties d'etiologia microbiana vehiculades pels aliments.
  
Tema 29. Toxiinfeccions alimentàries: infeccions transmeses pels aliments. Intoxicacions alimentàries d'origen microbià i fúngic, regles d'actuació davant la seua presentació.
  
Tema 30. Intoxicacions d'origen químic derivades del consum d'aliments. Intoxicacions agudes. Intoxicacions cròniques. Prevenció. Regles d'actuació davant el seu diagnòstic i detecció. Principals grups de residus químics en aliments.
  
Tema 31. Additius alimentaris: principals grups. Llistes positives. Normativa. Additius més freqüents. Mètodes de detecció: edulcorants nutritius i no nutritius.
  
Tema 32. Tipus d'envasos i embalatges. Característiques dels distints grups de materials utilitzats en la seua fabricació. Avantatges i inconvenients de cadascun. Normativa. Problemàtica sanitària. Problemàtica mediambiental.
  
Tema 33. El comerç minorista d'alimentació. Requisits sanitaris generals i específics de cada tipus de comerç. Registre i autoritzacions sanitàries. Legislació.
  
Tema 34. Indústries d'aliments de competència farmacèutica. Condicions sanitàries genèriques. Anàlisi de riscos i control de punts crítics. Autocontrol. Registres i autoritzacions sanitàries.
  
Tema 35. Emmagatzematge frigorífic i no frigorífic d'aliments. Legislació.
  
Tema 36. Mètodes de conservació dels aliments. Característiques, avantatges i inconvenients de cadascun.
  
Tema 37. Mitjans de transport d'aliments. Transport a temperatura controlada. Altres tipus de transport. Documentació que els empara. Normativa.
  
Tema 38. La cadena alimentària. Problemàtica sanitària derivada. Intervenció del farmacèutic local en matèria de prevenció.
  
Tema 39. Els manipuladors d'aliments: riscos derivats. Pràctiques de manipulació. Educació i formació sanitària. Reconeixements mèdics i analítiques clíniques exigibles en cada cas. Legislació.
  
Tema 40. Les vies principals de descomposició dels aliments. Estudi bioquímic. Alteracions genèriques més freqüents en els aliments.
  
Tema 41. El pa. Fermentació. Transformació. Tipus. Normativa sanitària per a la fabricació, circulació i comerç de pa i pans especials.
  
Tema 42. Productes de confiteria, pastisseria, brioixeria i rebosteria. Concepte. Diferenciació. Normativa sanitària per a la seua elaboració, circulació i comerç.
  
Tema 43. Cosmètics. Actualització de les normes que regulen els productes cosmètics. Etiquetat.
  
Tema 44. Dietètics. Definició. Tipus. Registre. Normativa sanitària per a la seua elaboració, venda i etiquetat.
  
Tema 45. Masses fregides. Composició. Analítica. Condicions sanitàries per a la seua elaboració i venda. Reglamentació tecnicosanitària.
  
Tema 46. Productes alimentaris. Normes d'higiene.
  
Tema 47. Caramels, xiclets i llepolies. Conceptes. Reglamentació tecnicosanitària per a la seua elaboració, circulació i comerç.
  
Tema 48. Olis vegetals. Comestibles. Estudi bromatològic. Obtenció, conservació, alteració. Mètodes d'anàlisis. Reaccions específiques.
  
Tema 49. Olis vegetals. Legislació sanitària espanyola. Normes d'importació i exportació.
  
Tema 50. Vins. Estudi bromatològic. Anàlisi. Reglamentació sanitària. Normes d'importació i exportació.
  
Tema 51. Begudes alcohòliques i refrescants. Reglamentació sanitària.
  
Tema 52. Aliments transgènics. Concepte. Reglaments del Parlament Europeu i el Consell de la Unió Europea.
  
Tema 53. Aigües de beguda envasada. Tipus. Reglamentació sanitària per a la seua elaboració, circulació i comerç.
  
Tema 54. Fruits secs. Concepte. Anàlisi. Alteracions. Normativa sanitària per a la seua elaboració, circulació i comerç.
  
Tema 55. Cereals. Tipus. Contaminants. Reglamentació sanitària aplicable per a la seua elaboració, circulació i comerç.
  
Tema 56. Paper del farmacèutic com a educador per a la salut.
  
Tema 57. Aliments naturals. Nutrients. Principis de la cura nodricional.
  
Tema 58. Funció del farmacèutic en la desinfecció, desinsectació i desratització en les activitats, establiments, indústries i mitjans de transport. Legislació.
  
Tema 59. Desinfecció física i química. Mètodes i aparells.
  
Tema 60. Productes i tècniques utilitzades en la desinfecció, desinsectació i desratització en el terme municipal de València.
  
Tema 61. Funció del farmacèutic municipal en situacions d'emergència i catàstrofes públiques en l'àmbit de les competències municipals actuals.
  
Tema 62. Concepte de droga. Producte farmacèutic. Principi actiu. Especialitat farmacèutica. Substància medicamentosa. Medicament. Article d'ús medicinal.
  
Tema 63. Acció farmacològica. Toxicitat. Biodisponibilitat i farmacocinètica del medicament.
  
Tema 64. Interaccions. Medicament-aliment.
  
Tema 65. Substàncies estupefaents i pisicòtropes. Estudi. Legislació.
  
Tema 66. Especialitats farmacèutiques i altres productes sotmeses a registre farmacèutic.
  
Tema 67. Contaminants alimentaris. Estudi. Legislació.
  
Tema 68. Impacte dels processos químics sobre el medi. Contaminació del medi. Contaminació i societat. Processos químics de tractaments de la contaminació.
  
Tema 69. Les operacions unitàries. Classificació. Definició. Aplicacions.
  
Tema 70. Enginyeria de processos en indústries agroalimentàries. Concepte. Aplicacions.
  
Tema 71. Toxicomanies. Generalitats. Estudi de les principals toxicomanies.
  
Tema 72. Intoxicació per plaguicides.
  
Tema 73. Intoxicació per productes d'ús domèstic.
  
Tema 74. Intoxicacions professionals.
  
Tema 75. Aliments medicamentosos. Nodrició sencera.
  
Tema 76. Aigües potables de consum públic. Abastiment i control de qualitat. Reglamentació tecnicosanitària.
  
Tema 77. Additius i coadjuvants tecnològics de les aigües potables de consum públic.
  
Tema 78. Tractament i depuració de l'aigua de consum públic.
  
Tema 79. Preses de mostres d'aigua de consum humà.
  
Tema 80. Control i garanties sanitàries dels abastiments d'aigua amb destinació al consum públic dins de la Comunitat Valenciana.
  
Tema 81. Abastiments d'aigua potable al terme municipal de València. Xarxa d'aigua potable.
  
Tema 82. Control analític de les aigües de la xarxa de consum públic de València. Tipus d'anàlisis i la seua periodicitat.
  
Tema 83. Aigua de piscines: inspecció, tractament i desinfecció.
  
Tema 84. Normes que regulen les condicions higienicosanitàries de les piscines d'ús públic.
  
Tema 85. Aigües de bany, presa de mostres, inspecció i anàlisi. Avaluació de resultats. Reglamentació tecnicosanitària.
  
Tema 86. Actuació sanitària sobre el control de qualitat de les aigües de bany al litoral de la Comunitat Valenciana. Adequació a les normes de la UE Control.
  
Tema 87. Aigües residuals urbanes. Problemàtica i tractament d'aquestes. Normativa.
  
Tema 88. Residus contaminants líquids. Classes. Eliminació. Legislació.
  
Tema 89. Actuació sanitària sobre abocaments a la mar. Problemàtica al litoral valencià.
  
Tema 90. Toxiinfeccions i intoxicacions d'origen hídric.
  
Segon
  
Efectuar la convocatòria de 2 places de farmacèutic de conformitat amb les bases precedents, derivades de l'oferta anual d'ocupació pública 1999, aprovada per la corporació en sessió de data 26 de març de 1999 (BOP de 24 d'abril de 1999, i BOE de 22 de maig de 1999).
  
Cosa que fem pública perquè en prengueu coneixement i als efectes oportuns.